૧૯૪૨ની પાનખરના અંતમાં, મોડે-મોડે તેમના પોસ્ટકાર્ડનો એક પ્રત્યુત્તર તેમને મળ્યો ખરો! બુડાપેસ્ટથી બેલ્વારોસના ચિત્રવાળું એક પોસ્ટકાર્ડ તેમને મળ્યું. તેના પર માત્ર આટલો જ સંદેશો લખ્યો હતોઃ “મારી પરિસ્થિતિમાં આપે જે રસ બતાવ્યો તેનાથી મને પ્રોત્સાહન મળ્યું છે. તાત્કાલિક મદદ મળે એ ખાસ જરૂરી છે. સંપર્કમાં રહેવા મહેરબાની કરશો.” સામુ સ્પ્રિંગમેન નામે બુડાપેસ્ટના એક ઝવેરીએ આ પ્રત્યુત્તર આપ્યો હતો, સાર્કા મેન્ડલબ્લેટ્ટે મોકલેલું પોસ્ટકાર્ડ સામુના નામે લખવામાં આવ્યું હતું. પોસ્ટકાર્ડમાં લખેલા સાંકેતિક શબ્દોનો અર્થ સામુએ સમજીને લીધો હતો. સામુ એક દૂબળો-પાતળો ઘોડાના જોકી જેવો દેખાતો ત્રીસેક વર્ષની ઉંમરનો માણસ હતો. વર્ષો સુધી તેણે જર્મનો પ્રત્યે ઇમાનદારી બતાવી હતી. માત્ર તેર વર્ષની ઉંમરથી જ, અંતરાત્માના અવાજની વિરુદ્ધ જઈને એણે અધિકારીઓને મસ્કા મારવા પડતા હતા. રાજકીય દળોને પણ એ મદદ કરતો રહેતો હતો અને હંગેરિયન સિક્રેટ પોલીસના મોટાં માથાંને પણ એ લાંચ આપતો રહેતો હતો. ઇસ્તંબૂલ સ્થિત ઝિઓનિસ્ટોએ તેના સુધી ખબર પહોંચાડી હતી, કે જર્મનો દ્વારા કબજે લઈ લેવાયેલી રકમને ફરીથી જર્મન કબજા હેઠળના રાષ્ટ્રોમાં ઘુસાડવા માટે, અને યુરોપિયન યહૂદીઓ સાથે જે બની રહ્યું હતું તે બાબતે નક્કર માહિતી મેળવીને ખાનગી રાહે આખા વિશ્વમાં પહોંચાડવા માટે તેની મદદની જરૂર હતી.